Ida Neverdahl

Ida Eva Neverdahl (født 28. september 1993) er en norsk tegneserieskaper og illustratør.

Hun har laget tegneseseriestriper for avisene Dagbladet og VG, og tegneseriebladene Pondus og Nemi. Spesielt er hun kjent for stripeserien Gele. Hun har også laget mye serier for nettet, og nettserien Like an Artist har fått mye internasjonal oppmerksomhet blant annet etter at den anerkjente tegneserieteoretikeren Scott McCloud brukte serien hennes i sine foredrag.

Hennes første tegneserieutgivelse var Moskva som hun lagde sammen med Øystein Runde i 2013 etter at de var inviterte gjester på Russlands største tegneseriefestival. Boka er en reiseskildring som retter et satirisk blikk på dagens Russland blant annet ved å framstille president Putin som homofil. Moskva er også utgitt på polsk og engelsk. I 2017 kom oppfølgeren Los Angeles som også var en reiseskildring laget sammen med Øystein Runde.

2016 kom Neverdahl med en egen bok av stripeserien Gele. I 2017 kom I'm a girl, it's fantastic som vant Kulturdepartementets tegneseriepris.

Ida Neverdahl har også vært aktiv friidrettsløper og ble blant annet nummer sju på 800m i NM i friidrett 2010 og har også tatt medaljer i junior-NM.

Utgivelser 
 2013 Moskva (med Øystein Runde) - Jippi forlag
 2016 Gele (Forord av Øystein Runde) - Minuskel forlag/Kickasscomics
 2017 I’m a girl, it’s fantastic (Forord av Ola Olsen Lysgaard) - Jippi forlag
 2017 Los Angeles (med Øystein Runde) - Jippi forlag
 2018 Jojo - Samlaget

Priser og utmerkelser 
 2018 Kulturdepartementets tegneseriepris for I’m a girl, it’s fantastic

Referanser

Eksterne lenker 

 Hjemmeside
 Jippi forlag om Ida Neverdahl

Norske tegneserieskapere
Norske illustratører
Fødsler i 1993
Vinnere av kulturdepartementets barnebokpriser